Újabb vármegyékben jelent meg a madárinfluenza

Madárinfluenza vírus jelenlétét mutatta ki Heves és Pest vármegyében a Nemzeti Élelmiszerlánc-biztonsági Hivatal (Nébih) laboratóriuma. Az érintett állományok felszámolása és a járványügyi nyomozás folyamatban van. A Nébih felhívja az állattartók figyelmét, hogy mindent tegyenek meg baromfiállományuk vadon élő madarakkal való érintkezésének elkerülése érdekében.

A Heves vármegyei Heves településen található, mintegy 2 800 példányt számláló tömőlúd telepen a megemelkedett elhullás jelentkezése hívta fel az állattartó figyelmét a betegség gyanújára. A Pest vármegyei Gödöllő településen egy 1 845 létszámú tenyészlúd állományban jelent meg a betegség, ahol bágyadtság, hasmenés, idegrendszeri tünetek és megemelkedett elhullás jelentkezett. A Nébih laboratóriuma mindkét esetben a vírus H5N1 altípusát igazolta az elhullott állatokból.

Az érintett állományok felszámolása folyamatban van. A gazdaságok körül kijelölték a 3 km sugarú védőkörzetet, és megállapították a 10 km sugarú felügyeleti (megfigyelési) körzetet.

A Nébih felhívja az állattartók figyelmét a járványvédelmi előírások szigorú és következetes betartására azokon a területeken is, amelyeket eddig még nem érintett a madárinfluenza. Mivel a fertőzések forrásai nagy valószínűséggel a vadon élő madarak voltak, ezért mindent meg kell tenni annak érdekében, hogy elkerüljék a baromfik vadon élő madarakkal történő közvetlen vagy közvetett érintkezését. Az állatokat zárt helyen kell etetni és itatni, valamint a takarmányt és az állatok almozására használt anyagot is zárt helyen szükséges tárolni.

A madárinfluenzával kapcsolatban minden további információ elérhető a Nébih portál tematikus aloldalán: https://portal.nebih.gov.hu/madarinfluenza

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/18770/ujabb-varmegyekben-jelent-meg-a-madarinfluenza/